Peter Skaarup (DF), 1999-05-21:
Vi mener selvfølgelig ikke, det er en overflødig forespørgsel, og det skal jeg komme ind på lidt senere.
når fru Dorte Bennedsen siger, at regeringen hele tiden har været villig til at gøre det her, men at der har været nogle tekniske problemer, vil jeg henvise til noget, som den tidligere politisk ansvarlige for Politiets Efterretningstjeneste, daværende justitsminister Bjørn Westh, har sagt.
Han var justitsminister på det tidspunkt, og jeg har et citat fra Jyllands-Posten af den 10. januar 1999, hvor han siger om baggrunden for, at der ikke er foretaget en systematisk efterforskning i de østtyske arkiver: »Vi havde en diskussion om, hvorvidt vi skulle iværksætte en systematisk gennemgang af, hvad der fandtes i disse arkiver.
Vi blev enige om, at det ikke var værd at bruge ressourcer på det.
PET kunne selvfølgelig stille konkrete forespørgsler, men vi ville ikke lave en systematisk gennemtrawling.
Det ville være et kæmpearbejde, og hvad ville glæden være af det?«
Med det siger jeg også, at regeringen ikke tidligere har villet gøre det arbejde.
Det er godt, hvis den vil det nu, men det har den altså ikke villet tidligere, og jeg forstår egentlig ikke hvorfor.
Men det må der jo være nogle grunde til.
Så vil jeg lige sige - det fik jeg ikke sagt i mit tidligere indlæg - at jeg på vegne af nogle partier her i Folketinget vil fremsætte et forslag til vedtagelse.
Det er på vegne af Socialdemokratiet, af Venstre, De Konservative, Dansk Folkeparti, Det Radikale Venstre og CD, og det lyder som følger: Forslag til vedtagelse
»Folketinget pålægger regeringen at undersøge danske statsborgeres forbindelse til den daværende østtyske efterretningsorganisation Stasi og drage omsorg for, at skyldige i videst mulige omfang bliver strafforfulgt.«
Tidligere i debatten var en række ordførere oppe på talerstolen og tilkendegive deres holdning til den forespørgsel, vi har rejst i dag, og jeg vil lige kort sige bl.a. til hr. Søren Søndergaard, at det, der er sagt fra hans side, har affødt nogle forskellige bemærkninger fra vor side i Dansk Folkeparti.
Det hænger sammen med, at hr. Søren Søndergaard bl.a. sagde, at det var i nogle helt andre samfundsgrupper, man skulle finde de her personer, der havde undergravet den danske stat osv., osv. i forbindelse med Stasiarkiverne.
Og dér er det så, jeg siger: Jamen når hr. Søren Søndergaard selv bringer det på bane, så er det, jeg også har tilladt mig at bringe på bane, at der har været en grund til, at man bl.a. har kigget på organisationer som DKPML og Kommunistisk Arbejderparti, netop af den grund, at der har været nævnt de her samfundsstyrtende aktiviteter i principprogrammerne for de partier.
På den baggrund er det jo hr. Søren Søndergaard, der har startet med at inddrage det i debatten, og derfor får hr. Søren Søndergaard selvfølgelig også svar på de ting heroppe fra talerstolen.
Og uanset at der har været nogle, der her fra talerstolen ligesom har sagt, at den ordlyd lægger de ikke i det, så står der rent faktisk, at det er det, der skal ske.
Derfor er det vores klare opfattelse, at regeringen efterlever det her nu og går til Stasiarkiverne, og at vi så forhåbentlig får nogle tiltaler, hvis der er tale om strafbare forhold, og at vi får fulgt op på det her for alvor fra Folketingets side.
Jamen jeg opfatter det, som ministeren har sagt her til slut i debatten, som en offensiv tilkendegivelse af, at regeringen gerne vil have en større opbakning bag sit lovforslag om PET, end den har haft hidtil.
Det er det, der i forhold til den første redegørelse fra ministerens side, bringer mig herop på talerstolen og sige, at der er tale om en offensiv handling.
Derfor er det klart, at vi betragter det her som en lidt ny debat i debatten, som vi lige må tage, og derfor kan jeg da også på den baggrund sige, at regeringen jo ikke på noget tidspunkt har rettet henvendelse til Dansk Folkeparti, om vi ville støtte det her, og at vi kunne få noget indflydelse på lovforslaget.
Derfor er det klart, at de tanker, som vi har haft om PET-sagen, jo ikke har vundet indpas i regeringens forslag overhovedet, og derfor er det også lige så klart, at så kan vi selvfølgelig ikke støtte sådan en undersøgelse.
Det eneste, som vi har sagt der kunne være brug for, er en historisk undersøgelse af det hele, inklusive det med Stasi.
Men den måde, som regeringen har strikket det sammen på, er jo i høj grad noget, der er aftalt med venstrefløjen, og derfor er det uspiseligt for os.